
משרד המשפטים
הממונה על העמדת מידע לציבור

	ירושלים, י"ב ניסן, תשע"ח 

	28 מרץ , 2018

	בתשובתך נא ציין:

	תיק מס' 45/18


לכבוד










אדון נכבד, 

הנדון: בקשה לפי חוק חופש המידע, התשנ"ח-1998
(סימוכין: פנייתך מיום 4/2/2018)
בפנייתך שבסימוכין ביקשת לקבל נתונים בנוגע למלכ"רים הפעילים בישראל (לרבות עמותות, חל"צים והקדשות). ביום 7/3/2018 הועברה אליך תשובה חלקית ובה הפנייה לדוח גיידסטאר. 
כעת, לאחר בירור בקשתך, הריני להשלים תשובתי כדלקמן:

בסעיף 1 לבקשתך, ביקשת לקבל רשימה של מלכ"רים הפעילים כיום, בציון סיווג תחום הפעילות של המלכ"ר כפי שסיווגה אותו רשות התאגידים וכפי שסיווג המלכ"ר את עצמו. 
ראשית, כפי שהשבתי לך בתשובה החלקית, אני מתכבדת להפנותך לדוח גיידסטאר, שם תוכל למצוא מידע אודות עמותות וחל"צ הרשומים במאגר רשם העמותות וההקדשות. הדוח מצוי בקישור הבא – 
http://content.justice.gov.il/GuideStar/Docs/reports/דוח_נתונים_חודשי_גיידסטאר.xlsx 
יודגש, כי ההבהרות וההסתייגויות למידע המועבר מופיעים בהרחבה בגוף הקובץ (בלשונית הפתיחה).
הדוח כולל סיווג לתחום פעילות באופן הבא – ככל שמלכ"ר סיווג את עצמו לתחום פעילות במסגרת הדיווח המילולי אזי יופיע בדוח הסיווג העצמי של המלכ"ר. ככל שלא, יופיע הסיווג לתחום פעילות כפי שסווג המלכ"ר מטעם רשם העמותות. יודגש, כי אין חיווי בדוח האם מדובר בסיווג עצמי או סיווג מטעם הרשם. כמו כן, אין כיום אפשרות לבודד את הנתונים ממערכת רשם העמותות כמבוקש. 

לעניין הקדשות, מצורף למכתבי זה דוח עם פרטי הקדשות. הדוח אינו כולל סיווג הקדשות לתחומי פעילות, שכן מידע זה אינו מעודכן כיום ברשם ההקדשות (אנו פועלים כיום לצורך טיובו), אך כולל את מטרות ההקדש מהן ניתן ללמוד על תחומי פעילותו. גם כאן, ההבהרות למידע המועבר מופיעות בגוף הקובץ (בלשונית הפתיחה). 
לעניין סעיף 2 לבקשתך, מצורפת לתשובתי זו טבלת ה"המרה" בין סיווג המלכ"ר ברשות התאגידים לבין סיווג הלמ"ס. נדגיש, כי טבלה זו נערכה כחלק משיתוף פעולה המתקיים בין הגופים ולצורך שימושים פנימיים. ישנן מספר הבהרות למידע המופיע בקובץ:
1. סיווג העמותה לתחום פעילות מבוצע במועד רישום העמותה במאגר העמותות, ייתכן שנערכו שינויים בפעילות העמותה ומטרותיה לאורך השנים שלא דווחו.
2. קיים שוני בתהליך הסיווג בין שני הגופים בהתאם לסמכויות כל גוף ומטרותיו. במסגרת המידע המצוי במאגר הגיידסטאר קיים גם סיווג עצמי של עמותה כמפורט לעיל, תהליך שלא קיים בלמ"ס.
3. לתשומת ליבך, רמות הפירוט שונות בשתי מערכות הסיווגים, כך שבחלק מהמקרים סיווג רשם התאגידים מפורט יותר מזה של הלמ"ס ובחלק אחר מהמקרים סיווג למ"ס מפורט יותר מזה שברשם התאגידים.
4. התאמת שתי מערכות הסיווגים נתונה לתיקונים ושיפורים.
לעניין בקשתך בסעיף 3(א) לקבל מידע בעניין סכום התרומה מישות מידית זרה, אני מתכבדת להפנותך למאגר המידע של רשם העמותות, אשר פורסם באתר מאגרי המידע הממשלתיים Data.Gov – שם תמצא מידע דיגיטלי מהימן שאין בו משום פגיעה בפרטיות הפתוח לשימוש ועיבוד חופשי.

מאגר המידע מפורסם כיום במסגרת שלושה קבצים, ביניהם קובץ שבו מידע בנושא תרומות מישויות מדיניות זרות. בקובץ זה תמצא את פרטי הדיווחים הרבעוניים שהוגשו על ידי עמותות וחל"צ אשר קיבלו תרומות מישויות מדיניות זרות לפי חוק חובת גילוי לגבי מי שנתמך על ידי ישות מדינית זרה. הקובץ כולל  את שם הישות המדינית הזרה, סוג הישות, סכום התרומה, סוג המטבע שבו ניתנה ושער ההמרה שלו לשקלים חדשים, מטרות התרומה וסטטוס השימוש בה, שנת התרומה, הרבעון בשנה שבו ניתנה התרומה ומועד הדיווח אודות התרומה.

המידע בקובץ מתעדכן אוטומטית מדי שבוע וניתן כאמור לסינון ועיבוד. הקישור להלן -  https://data.gov.il/dataset/moj-amutot
לעניין בקשתך לקבל את סך המחזור הכספי, תוכל למצוא בדוח גיידסטאר, אליו הפניתי ברישא, מידע חלקי בעניין זה, אשר קיים ביחס לעמותות וחל"צ אשר דיווחו לרשם העמותות על כך באופן מקוון. 
בסעיף 3(ב) לבקשתך, ביקשת מידע אודות תרומות שסכומן עולה על 20,000 ₪. הריני להשיבך, שמידע אודות תרומות שקיבלה עמותה או חל"צ (שאינן תרומות מישות מדינית המפורסמות כאמור לעיל), לא ניתן להפיק כיום ממערכת רשם העמותות. ככל שהעמותה או חל"צ דיווחו לרשם על תרומות כאמור, המידע גלוי לעיון במסגרת תיק העמותה שניתן להזמין בכפוף לתשלום אגרה (העומדת כיום על סך של 33 ₪). מידע נוסף תוכל למצוא בקישור שלהלן –

 http://www.justice.gov.il/Units/RasutHataagidim/units/RashamAmutot/services/Pages/AmutotEmail.aspx
כמו כן, בחודשים הקרובים צפוי לעלות אתר גיידסטאר ישראל החדש, מיזם המצוי כיום בתפעול פנימי של משרד המשפטים ובשותפות עם ג'וינט ישראל. באתר גיידסטאר החדש יוצגו בדף העמותה או החל"צ התרומות שהתקבלו מעל 20,000 ₪  - ככל שדווחו לרשם העמותות בדיווח המקוון. יצוין כי שמות התורמים לא יוצגו באתר, בהתאם להוראות סעיף 39(ג) לחוק העמותות, תש"ם-1980.
לבקשת בסעיף 4, מידע אודות אישור זיכוי ממס בהתאם לסעיף 46(א) לפקודת מס הכנסה אינו מצוי בידי רשות התאגידים, אלא מנוהל ברשות המיסים ועליך לפנות אליהם בעניין זה. על כן, בקשתך לעניין זה נדחית לפי סעיף 8(5) לחוק. 
הנני להודיעך, כי לפי סעיף 17 לחוק, יש בידך לעתור כנגד החלטה זו לבית המשפט לעניינים מנהליים בירושלים. 
                                                                                                                    בכבוד רב,


מיטל כץ, עו"ד

